Zastupnički dom Kongresa izglasao rezoluciju o Iraku
Rezolucija proglašava Irak 'središnjim mjestom u borbi protiv globalnog terorizma'; odbacuje prijedloge o "proizvoljnom" određivanju da
Zastupnički dom američkog Kongresa usvojio je rezoluciju kojom je okončana oštra stranačka debata o ratu u Iraku. Rezolucija koju su podnijeli republikanci proglašava Irak 'središnjim mjestom u borbi protiv globalnog terorizma', te se odbacuju prijedlozi o "proizvoljnom" određivanju datuma povlačenja ili regrupiranja američkih snaga. Do glasovanja je došlo nakon skoro 14 sati debate. 256 kongresnika izjasnilo se za deklaraciju, dok je protiv nje glasovalo 153. Republikanci, koje u zastupničkom domu predvodi Dennis Hastert, optužuju demokrate za 'slabost i promicanja defetističke strategije'. Demokratski zastupnik iz Pennsylvanije John Murtha, veteran Vijetnamskog rata i oštri kritičar američkog angažmana u Iraku, kaže da su američki vojnici 'uhvaćeni između sukobljenih iračkih frakcija'. Demokrati tvrde da su republikanci ovu debatu zlouporabili za privlačenje medijske pozornosti, uoči kongresnih izbora u studenome. ****** Zastupnički dom američkog Kongresa uklonio je kongresnika Williama Jeffersona iz utjecajnog kongresnog Odbora za raspodjelu sredstava. Jedan od glavnih zadataka tog Odbora je raspodjela poreskih sredstava u Sjedinjenim Državama. Kongresnik Jefferson nalazi se pod saveznom istragom za korupciju. Vlasti su priopćile da su pronašle 90 tisuća dolara gotovine u njegovoj škrinji za duboko zamrzavanje. William Jefferson, protiv kojeg nije podignuta optužnica, tvrdi da je nedužan. Čelnica demokrata u Zastupničkom domu Nancy Pelosi pozvala je Jeffersona da dobrovoljno napusti svoju dužnost.